b'\n_START_ARTICLE_\nMelitta Schenk von Stauffenberg\n_START_PARAGRAPH_\nMelitta Schenk grevinne von Stauffenberg, i flyverkretser bedre kjent som Melitta Schiller (f\xc3\xb8dt 9. januar 1903 i Krotoschin, Posen, d\xc3\xb8d 8. april 1945 (skutt ned ved Stra\xc3\x9fkirchen)) var ingeni\xc3\xb8r og tysk pilot under annen verdenskrig.\n_START_SECTION_\nBakgrunn\n_START_PARAGRAPH_\nMelitta Schiller var datter av en pr\xc3\xb8yssisk embedsmann og bygningsr\xc3\xa5d som stammet fra en j\xc3\xb8disk pelshandlerfamilie, Michael Schiller. Hennes mor stammet fra Bromberg. Hun hadde fire s\xc3\xb8sken: Marie-Luise, Otto, Jutta og Klara.\n_START_SECTION_\nVirke\n_START_PARAGRAPH_\nUnder f\xc3\xb8rste verdenskrig levet hun med bestemoren i Schlesien, da faren tjenestegjorde ved fronten, og moren og de eldre s\xc3\xb8sknene var i sanitetstjeneste. Etter krigen tok Polen provinsen Posen, og familien m\xc3\xa5tte flytte til Hirschberg i Schlesien, hvor Melitta 1922 gjorde ferdig sin Abitur. Deretter studerte hun matematikk, fysikk og flymekanikk ved Technische Universit\xc3\xa4t M\xc3\xbcnchen. 1927 avsluttet hun studiet med utmerkelse. Da faren som krigsskadet ikke kunne finansiere hennes utdannelse, tjente hun penger ved privatundervisning. Fra 1928 arbeidet hun som ingeni\xc3\xb8r ved Deutsche Versuchsanstalt f\xc3\xbcr Luftfahrt (DVL) i Berlin-Adlershof._NEWLINE_Gjennom \xc3\xa5tte \xc3\xa5r gjennomf\xc3\xb8rte Melitta Schiller teoretiske og eksperimentelle unders\xc3\xb8kelser her, og lot seg utdanne til pilot, slik at hun selv kunne teste sine vitenskapelige arbeider. I l\xc3\xb8pet av denne tiden ble hun ogs\xc3\xa5 kjent med historikeren grev Alexander Schenk von Stauffenberg, som hun giftet seg med i 1937._NEWLINE_I 1936 ble hun p\xc3\xa5 grunn av sin j\xc3\xb8diske avstamning nektet tjenesten i det tyske flyv\xc3\xa5penet, Luftwaffe. Hun ble deretter ingeni\xc3\xb8r ved Askania-Werke i Berlin-Friedenau. Her utviklet hun bl.a. navigasjons- og kontrollsystemer for flyb\xc3\xa5ten Dornier Do 18 og Blohm & Voss BV 139 fra Blohm & Voss. Hun deltok ogs\xc3\xa5 i utviklingen av kontrollsystemer for Askania-3._NEWLINE_Melitta Schiller fl\xc3\xb8y alle klasser motorfly og seilfly. Den 28. oktober 1937 ble hun \xe2\x80\x93 som Tysklands andre kvinne etter Hanna Reitsch \xe2\x80\x93 utnevnt til flykaptein._NEWLINE_Grevinne Melitta Schenk von Stauffenberg \xc3\xb8nsket etter utbruddet av annen verdenskrig \xc3\xa5 stille seg til tjeneste for Tysk R\xc3\xb8de Kors, men ble isteden beordret til tjeneste ved utpr\xc3\xb8vingsfeltet til Luftwaffe i Rechlin am M\xc3\xbcritzsee (Mecklenburg) der hun testet siktemidler for stupbombefly. Under dette arbeidet foretok hun selv mer enn 2 500 turer med Stuka-flyet, Junkers Ju 87 og Junkers Ju 88. Da lot hun seg falle 1000 meter fra 4000 meters h\xc3\xb8yde, mens hun noterte omhyggelig._NEWLINE_Fra 1942 ble hun tilknyttet Luftwaffes Technische Akademie i Berlin-Gatow. Den 22. januar 1943 mottok hun Jernkorset 2. klasse for sitt arbeide (EK2), og kort etter Goldene Flugzeugf\xc3\xbchrerabzeichen mit Brillanten. I begynnelsen av 1944 tok hun doktorgraden med bed\xc3\xb8mmelsen sehr gut. Fra 1. mai 1944 ble Melitta Gr\xc3\xa4fin Schenk von Stauffenberg teknisk leder for Versuchsstelle f\xc3\xbcr Flugsonderger\xc3\xa4te._NEWLINE_I mai og juni 1944 ble hun flere ganger bedt av sin svoger grev Claus von Stauffenberg om hun kunne fly ham til Hitlers hovedkvarter og tilbake. Han innviet henne i sine kupplaner, og hun sa seg beredt til \xc3\xa5 hjelpe ham. Da hun imidlertid ikke kunne skaffe et passende luftfart\xc3\xb8y, fant 20. juli-attentatet til slutt sted uten hennes hjelp. Etter det mislykte attentatet ble hun og hennes mann tatt i forvaring. Melitta ble p\xc3\xa5 grunn av sin virksomhet i krigsviktig arbeide allerede l\xc3\xb8slatt etter seks uker, og fortsatte snart sin forskningsaktivitet. Hun ble n\xc3\xa5 offisielt bare omtalt som \xc2\xabgrevinne Schenk\xc2\xbb uten \xc2\xabvon Stauffenberg\xc2\xbb. Hennes mann og svigerinne forble fengslet og senere sendt til konsentrasjonsleir. Melitta brukte sin posisjon til \xc3\xa5 hjelpe dem s\xc3\xa5 godt hun kunne._NEWLINE_Da hennes tjenestested i april 1945 ble forlagt fra Berlin-Gatow til Syd-Tyskland, ble Melitta Schenk von Stauffenberg under overf\xc3\xb8ringen av en B\xc3\xbccker B\xc3\xbc 181 skutt ned av et amerikansk jagerfly ved Stra\xc3\x9fkirchen._NEWLINE_Som sin mann og to br\xc3\xb8dre var Melitta Schenk von Stauffenberg en gl\xc3\xb8dende patriot. Hun f\xc3\xb8lte seg f\xc3\xb8rst og fremst forpliktet overfor Tyskland, ikke nasjonalsosialistene. Hun \xc3\xb8nsket \xc3\xa5 beskytte hjemlandet, dets byer og kulturelle minnesmerker, og avviste enhver form for landsforr\xc3\xa6deri; derfor st\xc3\xb8ttet hun krigf\xc3\xb8ringen med full kraft. Av hennes dagb\xc3\xb8ker fremg\xc3\xa5r hvilke samvittighetskonflikter hun led under krigen.'